《读书》
明代·王樵

我性难谐俗，诗书独与亲。一楼堪累月，万事付诸人。

会意辄忘食，起思如有神。停杯待明月，下榻为嘉宾。

永日三茅顶，寒江一钓缗。愿言长若此，已谓乐无伦。

貌以缨冠改，人添识面新。今时崇意气，骨肉在胡秦。

尝笑陶元亮，何如郑子真。祗因三径费，失却葛天民。

局蹐邯郸步，惭惶西子矉。浪从双眼白，生取几人瞋。

物物私其假，生生总是尘。鷾鸸犹有智，鸥鸟固难驯。

快意醒前梦，回头迹已陈。停云閒对户，堪与洗心论。

作者简介：（1521—1599）镇江府金坛人，字明远。嘉靖二十六年进士。授行人。历刑部员外郎，著《读律私笺》，甚精核。万历初，张居正知其能，任为浙江佥事，擢尚宝卿。以请勿罪反对居正夺情视事之言官，忤居正，出为南京鸿胪卿，旋罢。后再起至右都御史。有《方麓居士集》。